USA vil (stadig) til Mars i 2033

Præsident Trump har besluttet sig til, at NASA er en af de få videnskabelige enheder der skal slippe for at få skåret budgettet. I går skrev Trump nemlig under på en lov kaldet “National Aeronautics and Space Administration Transition Authorization Act of 2017”, som siger at NASA skal fortsætte den linie, der allerede er lagt – hvilket blandt andet indebærer, at organisationen skal have mennesker på Mars i 2033.

Trump har endda valgt at gøre tidsplanen mere stram ved at holde fast i det specifikke årstal – den tidligere administration med Obama i spidsen havde kun lagt sig fast på “en gang i midten af 30’erne”.

Skal samarbejde med private spillere

I ægte Trump stil har loven også specifikke krav til, at NASA skal samarbejde med private aktører om udforskningen af rummet. Eksempelvis er SpaceX – Elon Musks firma der bygger raketter og i øvrigt arbejder på at sende mennesker til Mars for at bo der – en af de virksomheder, der i de næste år kan se frem til endnu flere kontrakter med NASA.

Den nye lov siger ikke noget om miljøforskningen, som NASA ellers har været ekstremt involveret i.

USA vil (stadig) til Mars i 2033